KOMISSION PÄÄTÖS,
tehty 27 päivänä joulukuuta 2004,
tiettyjen koristekasvilajien lisäysaineistoa koskevien yhteisön vertailukokeiden ja -testien järjestelyjen vahvistamisesta neuvoston direktiivin 98/56/EY mukaisesti vuosiksi 2005 ja 2006
(tiedoksiannettu numerolla K(2004) 5288)
(2005/2/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon koristekasvien lisäysaineiston pitämisestä kaupan 20 päivänä heinäkuuta 1998 annetun neuvoston direktiivin 98/56/EY (1) ja erityisesti sen 14 artiklan 4, 5 ja 6 kohdan,
sekä katsoo seuraavaa:
(1)
Direktiivissä 98/56/EY säädetään tarvittavista järjestelyistä, jotka komission on tehtävä lisäysaineistoa koskevia yhteisön vertailukokeita ja -testejä varten.
(2)
Koristekasvien lisäysaineistoa käsittelevä pysyvä komitea on toteuttanut vertailukokeiden ja -testien tekemiseksi tarvittavat tekniset järjestelyt.
(3)
Hankepyyntö kyseisten kokeiden ja testien suorittamiseksi julkaistiin 21 päivänä kesäkuuta 2004 yhteisön toimielinten Internet-sivustossa (2).
(4)
Kaikki hanke-ehdotukset on arvioitu hankepyynnössä asetettujen valinta- ja ratkaisuperusteiden mukaisesti. Olisi vahvistettava hankkeet, kokeiden ja testien toteuttamisesta vastaavat laitokset, tukikelpoiset kustannukset sekä yhteisön tuen enimmäismäärä, joka on 80 prosenttia tukikelpoisista kustannuksista.
(5)
Vuonna 2004 korjattua lisäysaineistoa koskevat yhteisön vertailukokeet ja testit olisi suoritettava vuosina 2005 ja 2006, ja näitä kokeita ja testejä koskevat yksityiskohdat, tukikelpoiset kustannukset sekä yhteisön taloudellisen tuen enimmäismäärä olisi myös vahvistettava vuosittain komission tulojen ja menojen hyväksyjän ja kokeiden suorittamisesta vastaavan laitoksen allekirjoittamalla sopimuksella.
(6)
Yli vuoden kestävien yhteisön vertailukokeiden ja testien osalta komission olisi, edellyttäen että tarvittavat määrärahat ovat saatavilla, hyväksyttävä ensimmäistä vuotta seuraavat kokeiden ja testien osat ilman hedelmänsukuisia ja -lajisia kasveja ja lisäysaineistoa käsittelevän pysyvän komitean lausuntoa.
(7)
Olisi varmistettava, että ainakin tiettyjen valittujen kasvien kokeisiin ja testeihin otettavat näytteet ovat riittävän edustavia.
(8)
Oikeiden johtopäätösten tekemiseksi kaikkien jäsenvaltioiden olisi osallistuttava yhteisön vertailukokeisiin ja testeihin, jos niiden alueella tavanomaisesti lisätään tai pidetään kaupan edellä mainittujen kasvien siemeniä.
(9)
Tässä päätöksessä säädetyt toimenpiteet ovat koristekasvien lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Liitteessä lueteltujen kasvien lisäysaineistolle on vuosina 2005 ja 2006 tehtävä yhteisön vertailukokeet ja -testit.
Vuonna 2005 tehtävien kokeiden ja testien tukikelpoiset kustannukset ja yhteisön taloudellisen tuen enimmäismäärä vahvistetaan liitteessä.
Kokeita ja testejä koskevat yksityiskohdat vahvistetaan liitteessä.
2 artikla
Jos jäsenvaltioiden alueella tavanomaisesti lisätään tai pidetään kaupan liitteessä lueteltujen kasvien lisäys- ja taimiaineistoa, niiden on otettava tästä aineistosta näytteitä ja asetettava ne komission käyttöön.
3 artikla
Jos määrärahoja on saatavilla, komissio voi päättää liitteessä tarkoitettujen kokeiden ja testien jatkamisesta vuonna 2006.
Tällä perusteella jatketun kokeen tai testin kustannuksia koskeva yhteisön tuki, joka on enintään 80 prosenttia tukikelpoisista kustannuksista, ei saa ylittää liitteessä esitettyä määrää.
4 artikla
Tämä päätös on osoitettu kaikille jäsenvaltioille.
Tehty Brysselissä 27 päivänä joulukuuta 2004.